google/wiki40b huggingface dataset:
לין הארל

חייו

הארל נולד בניו יורק להורים מוזיקאים. אביו היה הבריטון הנודע מאק הארל ואמו, מרג'ורי פולטון, הייתה כנרת. בגיל שמונה החליט לין לנגן בצ'לו. כשמלאו לו 12, עברה משפחתו לדאלאס, טקסס, שם למד לין אצל לב ארונסון. אחרי התיכון למד בבית הספר למוזיקה ג'וליארד בניו יורק ואחר במכון קרטיס למוזיקה בפילדלפיה. בין מוריו לצ'לו שהשפעתם עליו הייתה רבה היו ליאונרד רוז ואורלנדו קול. הופעתו הראשונה בפומבי הייתה ב-1961, כשניגן עם הפילהרמונית של ניו יורק בקרנגי הול.
הארל התייתם עוד בנעוריו. אביו מת מסרטן בשנת 1960 וכעבור שנתיים נהרגה אמו בתאונת דרכים, כשלין היה בן 17. כאשר מלאו לו 18 שנים, הצטרף לתזמורת קליבלנד באמצעות קשרים. גיאורג סל, מנצח התזמורת הכיר את אביו מהופעותיהם המשותפות במטרופוליטן אופרה. הארל נשאר בתזמורת קליבלנד ובין השנים 1964 עד 1971 היה הצ'לן הראשי שלה.
הרסיטל הראשון של הארל היה בניו יורק ב-1971 ומאז הוא מופיע ברחבי העולם ברסיטלים, בנגינת מוזיקה קאמרית וכסולן עם תזמורות שונות. הוא עשה לו שם כמורה, המלמד בבתי ספר למוזיקה וקונסרבטוריונים יוקרתיים, ביניהם האקדמיה המלכותית בלונדון, פסטיבל המוזיקה של אספן, המכון למוזיקה של קליבלנד וג'וליארד. הוא כיהן כמנהל המכון שליד הפילהרמונית של לוס אנג'לס משנת 1988 עד 1992. היה חבר בסגל המורים של בית ספר שפרד למוזיקה באוניברסיטת רייס עד 2009.
לין הארל מנגן בצ'לו מונטנייאנה שנבנה ב-1721, שקנה מירושת הוריו ובצ'לו סטרדיוואריוס מ-1673, שהיה שייך לצ'לנית הבריטית המנוחה ז'קלין די פרה.
הארל חי בסנטה מוניקה שבקליפורניה עם אשתו, הכנרת הלן נייטינגייל. לזוג שני ילדים, והארל אב לשני ילדים נוספים מנישואים קודמים. ב-2010 ייסד עם אשתו עמותת צדקה בשם קרן HEARTbeats.
W1A

תקציר עלילה

הסדרה סובבת סביב דמותו של איאן פלטשר (יו בונוויל) שהיה בעבר ראש הוועדה האולימפית, וכעת נבחר להיות ראש מחלקת ערכים (Head of Values) ב-BBC. תפקידו הוא להבהיר, להגדיר ולהגדיר מחדש את מטרות הליבה של ה-BBC על כל תפקידיו ולהצעיד אותו אל עבר העתיד. הסדרה עוסקת באירועים היומיומיים בחברה, וכיצד מתמודד איתם צוות המנהלים. האירועים כוללים ביקור של הנסיך צ'ארלס, בעיות המתעוררות בתכנון תוכנית חדשה בשם "הכפר הטעים ביותר בבריטניה", ובדיקה תקשורתית מדוקדקת של שכרו של פלטשר.
מילונגה

אמנים

המוזיקאים האורוגוואים והארגנטינאים, הנודעים במילונגה שהלחינו ועיבדו, הם רוברטו פירפו, אנחל ד'אגוסטינו, פדרו לאורנס, אנחל ויולדו, פרנסיסקו קאנארו, רודולפו ביאג'י, חואן ד'אריינסו, אדגרדו דונאטו, גאבינו אסייאסה, אניבל טרואילו, לוצ'ו דמארה, דומינגו פדריקו, אנחל וארגאס, מריאנו מורס, אלפרדו סיטארוזה, פרנסיסקו לומוטו, אסטור פיאצולה וקרלוס די סארלי. אמנים אלה פעלו בשנים הראשונות של עידן הטנגו, תור הזהב שלו. להקת לוס מונלייטס הוציאה שיר בשם "מילונגה דה פלו לארגו" ("מילונגה לשיער הארוך") בתקליט הבכורה שלהם, "מונלייטס".
המלחין והפסנתרן הארגנטינאי פרננדו אוטרו ביסס רבות מיצירות התזמורתיות והקאמריות על מקצב זה בכתיבה לתזמורת סימפונית, רביעיית מיתרים והרכבי ג'אז. 
קווין ג'והאנסן הוא אמן רוק ארגנטינאי בן זמננו, שהרפרטואר שלו כולל מספר רב של שירים, המשלבים מוזיקה עממית ומוזיקה פופולרית עם מקצבי מילונגה.
כינוי מקור

כינוי מקור הוא סוג של זכות קניין רוחני, אשר מבוססת בישראל על חוק הגנת כינויי מקור וציונים גאוגרפיים, תשכ"ה-1965. חוק זה בא ליישם בארץ אמנה בינלאומית הנקראת "הסדר ליסבון" – הסדר ספציפי שנועד לתת למדינות החתומות באמנה הגנה מוגברת לכינויים גאוגרפיים. כיום חתומות באמנה 20 מדינות: (צרפת, מדינות שהיו בעבר קולוניות צרפתיות – אלג'יר, האיטי, צ'כיה, איטליה, פורטוגל, מקסיקו, קובה).
ההסדר בא להבטיח הגנה לכינויי מקור מפני חיקוי/גזילה, ללא קשר אם השימוש הבלתי מורשה בכינוי כרוך בהטעיה. הסדר זה שונה מהסדרים/אמנות שהיו קודם: אמנת פריז בדבר הקניין התעשייתי (1883) והסדר מדריד בדבר מניעת ציוני מוצא כוזבים/מטעים (1891). 
מבחינה עניינית, הסדר ליסבון חל על כינוי מקור אשר מוגדר בחוק – השם הגאוגרפי של ארץ, אזור או מקור, הכלול בשמו של מוצר, ובא ללמד שמקורו שם ושאיכותו או תכונותיו הן בעיקרן פרי אותה סביבה גאוגרפית, טבעה ואנשיה. באמנת פריז לא הייתה התייחסות והגדרה לכינוי מקור וציון המוצא. הסדר מדריד לא הגדיר מהו ציון המוצא ולא מסביר מה הכוונה בכך. הוא קבע כי ציון מדינה או חבל ארץ במדינה הוא מקום המוצא של מוצר מסוים. הסדר מדריד, וההתייחסות בו לציון מוצא, אינו דורש שלמוצר יהיו תכונות מיוחדות ו/או דרישות מיוחדות לאזור המוצא. הוראות הסדר מדריד מצאו ביטוי בפקודת סימני הסחורות, אשר התייחסה לציוני מוצא ולא לכינויי מקור, ולמעט שני חריגים, האיסור לפי פקודה זו מתייחס לגבי ציון מוצא כוזב, מצב שבו הציון עלול להטעות את הציבור בקשר למקור המוצא (החריגים הם ביחס לפרי הדר וביחס ליין).
בכינוי מקור, לא די בקשר הגאוגרפי לאזור מסוים, אלא ישנה דרישה נוספת – האיכויות של המוצר יהיו תוצאה של אותו אזור גאוגרפי – למשל תנאי אקלים, מים, חלב, גפנים, מיומנויות ומסורת של היצרנים באותו אזור. לא משנה מהו גודלו של האזור.
הטכניקה של ההגנה, כפי שנקבעה באמנה, שונה מטכניקות רגילות, ולפיה יש לכל מדינה אפשרות לקבוע לעצמה את ההגנה על האזורים הגאוגרפיים בתחומה, דהיינו, כל מדינה לעצמה וליצרנים שלה, מחליטה על ההגנה. בשעה שמדינה הסדירה את נושא ההגנה הגאוגרפית על הייצור, אזי המדינה (להבדיל מבעל הזכות היכול להשתמש בכינויי המקור) פונה למשרד הבינלאומי אשר נקבע לפי הסדר ליסבון – WIPO – הארגון העולמי לקניין רוחני של האו"ם היושב בז'נבה. הארגון הזה הוא בשליטה צרפתית. ישראל הצטרפה להסדר זה בשנות השישים, בעיקר כדי להגן על אזור מסוים אחד – JAFFA (זהו כינוי המקור היחיד שיש לישראל, מתוך 650 כינויים מוגנים).
משה דותן

ביוגרפיה

משה דותן נולד בקרקוב שבפולין בה גדל. ב-1938 עלה לישראל. בשנת 1949 נהיה חבר קיבוץ נחשונים. ב-1942 התגייס לצבא הבריטי ושירת ביחידת תובלה במצרים ובאירופה במחנה השמיני. כשהגיעה יחידתו לרומא, התפעל מעתיקותיה וגמר אומר להיות ארכאולוג. 
משה דותן החל ללמוד באוניברסיטה העברית ב-1946 בחוגים לגאוגרפיה ולארכאולוגיה. לחם במלחמת העצמאות. ב-1950 סיים את חוק לימודיו לתואר השני. באותה שנה החל לעבוד ברשות העתיקות. בשנים 1951 עד 1959 חפר וסקר את תל עפולה, וביצע חפירות בצפת, נחל שורק, תל שקמונה, תל חצור ביחד עם יגאל ידין, תל מחוז ואל מכר. החשובות בחפירותיו באותן שנים היו באתר הפולחן ליד באר שבע מתקופת הברונזה התיכונה ובאתרים בשומרון מהתקופה הכלקוליתית.
בשנת 1958 קיבל תואר דוקטור מן האוניברסיטה העברית בנושא: "המעבר משלהי התקופה הכלקוליתית לתקופת הברונזה הקדומה".
ב-1959 התמנה דותן למנהל מחלקת סקר וחפירות של אגף העתיקות והמוזיאונים, בד בבד עסק במחקר. בתחילת שנות השישים חשף ביחד עם פרופסור בנימין מזר את שרידי היישוב היהודי בעין גב. המקום הבא בו חפר היה חמת טבריה, בו נתגלו בארבע שכבות זו מעל זו בתי כנסת מהמאה השלישית עד האחת עשרה לספירה הנוצרית וכן רצפת פסיפס מרהיבה ביופיה. לאחר מלחמת ששת הימים ערך דותן סקר בסיני.
אחת משתי חפירותיו החשובות ביותר הייתה באשדוד והיא נערכה בשנים 1962 עד 1972. החפירות גילו יישובים מתקופת הברונזה התיכונה ועד התקופה הרומית. תוצאות המחקר התפרסמו בשמונה כרכים, המכילים מידע רב ערך על שלהי התקופה המצרית ועל גויי הים.
האתר השני החשוב בו חפר היה בעכו, היה זה בשנים 1972 עד 1989. מחפירות אלו אנו למדים רבות על עכו כעיר נמל כנענית, בעלת מסחר ענף עם קפריסין, מצרים וארצות האגן המזרחי של הים התיכון.
בשנים 1961 עד 1965 הורה בטכניון. החל משנת 1972 כיהן כפרופסור חבר באוניברסיטת חיפה. ב-1973 הקים את החוג לציוויליזציות ימיות באוניברסיטת חיפה ביחד עם אבנר רבן ואלישע לינדר. כיהן כראש החוג בשנים 1976 עד 1979. החל משנת 1977 הוא פרופסור מן המנין באוניברסיטת חיפה. זהו החוג הראשון בישראל שהתמקד בחקר עברה הימי של הארץ.
ב-1983 הקים משה דותן באוניברסיטת חיפה את החוג לארכאולוגיה, שהתמקד בחקר צפון הארץ וזיקתו לתרבויות אחרות בים התיכון. בנושא זה הוא פרסם מחקרים חשובים.
הוא ייצג את ישראל בגוף באו"ם שעוסק בארכאולוגיה בארצות שונות. היה עמית מחקר באוניברסיטאות ברקלי, בראון ופרינסטון בארצות הברית.
ב-1988 פרש משה דותן לפנסיה, אך המשיך לחקור. 
דותן היה נשוי לארכאולוגית כלת פרס ישראל טרודה דותן, ואב לשניים: הזמר דני דותן (הקליק) ואורי.
אוניברסיטת מוצרטיאום

אוניברסיטת מוצרטיאום (בגרמנית: Universität Mozarteum Salzburg) היא אוניברסיטה למוזיקה ואמנויות הדרמה בזלצבורג. היא קרויה על שמו של בן העיר המפורסם 
ביותר, וולפגנג אמדאוס מוצרט.
לתזמורת המוצרטיאום של זלצבורג קדמה "אגודת המוצרטיאום למוזיקה של הקתדרלה", שנוסדה בשנת 1841 בהמרצת אלמנתו של מוצרט, קונסטנצה ובר מוצרט. מטרתה המוצהרת הייתה "עידון הטעם המוזיקלי הן במוזיקה כנסייתית והן בקונצרטים". במשך המאה ה-19 היו הקונצרטים של התזמורת, שנקראה בשנת 1908 באופן רשמי "תזמורת המוצרטיאום", למרכז חיי המוזיקה של זלצבורג.
קומפלקס אולמות הקונצרטים הקרוי "מוצרטיאום" בזלצבורג נבנה בשנים 1910-14 על ידי אדריכל ממינכן, ריכרד ברנדל (1875-1955). האולם מכיל עוגב היסטורי, שבנתה הפירמה האוסטרית ריגר.
קרן מוצרטיאום הבינלאומית, המסונפת לאוניברסיטה, אוספת חפצים הקשורים במוצרט, מקיימת את אולם המוצרטיאום וספריית מוצרט ("ביבליותקה מוצרטיאנה"), את הבית שבו נולד מוצרט ומקומות אחרים בזלצבורג, הקשורים במלחין.
הקרן עורכת מדי שנה פסטיבל מוצרט, שבוע של ביצועי יצירות משל המלחין סביב תאריך הולדתו, 27 בינואר. הפסטיבל נחשב לנקודת שיא אמנותית בלוח הקונצרטים האירופאי. נוסף לכך מציגה הקרן עד עשרים הופעות אחרות לאורך השנה.
פיורד קרוק

גילוי הפיורד

הפיורד מופה באמצעות תצלומי אוויר שצולמו על ידי משלחת לארס כריטנסן (שחקרה את האזור בין השנים 1937–1936).

מקור השם

המשלחת מכונה בשם זה (קרוקפיורדן - "Krokfjorden" - הפיורד המפותל) בשל פיתוליו.

לקריאה נוספת

•  Charles Swithinbank, Antarctica, P 65
הינוקא מכפר סכנין

הינוקא מכפר סכנין הוא כינויו של ילד קדוש מתקופת התנאים המוזכר בזוהר בכמה מקומות, הוא היה בנו של רב המנונא סבא, שמו אינו ידוע ומוזכר רק כ"הינוקא".

סיפורים אודותיו

רבי יצחק ורבי יהודה הלכו בדרך והגיעו לכפר סכנין ונתארחו בביתו של רב המנונא סבא, בנו הקטן שהיה בבית באותו יום, ראה את החכמים ואמרה לו אמו לגשת אליהם על מנת שיברכו אותו, קרב הילד אליהם אך חזר לאחוריו ואמר לאמו שאינו חפץ להתקרב אליהם כי באותו יום לא קראו קריאת שמע, וכך לימדו אותו, שכל מי שאינו קורא קריאת שמע בזמנו יהיה בנידוי כל אותו היום. שמעו החכמים ותמהו, נשאו ידיהם וברכו אותו ואמרו שאכן לא קראו קריאת שמע באותו היום מכיוון שעסקו בעניינם של חתן וכלה שלא היה להם כל צרכם, והעוסק במצווה פטור מן המצווה.
כששאלו אותו כיצד ידע שלא קראו קריאת שמע, אמר להם שהריח זאת מבגדיהם.
עוד הוכיחם (את החכמים) בפעם אחרת שהזדמנו אצל אביו, על שלא שימשו את רבי שמעיה חסידא ומפני זה לא ידעו כמה דברים, הוכיחם על שבירכו קודם שנטלו וידיהם היו מטונפות, וכך אמר להם אוי לכם חסידים קדושים שלא שמשתם את ר' שמעיה חסידא ולכן אינכם יודעים מהו סוד תנופה (לגבי עומר התנופה), ומהו סוד חיטה ושעורה, וכן הוכיחם שבגלל שלא שימשו את ר' שמעיה חסידא לכן טעו לומר שבחמש מיני דגן אין חלק לסטרא אחרא ואינו כן.

מקום קבורתו

על פי המסורת הוא קבור יחד עם אמו וצאצאיו בבית הקברות העתיק בצפת, במערה של מהר"י בירב.
ניסן כצנלסון

ד"ר ניסן (הכהן) כצנלסון (1862–1923) היה מנהיג ציוני ברוסיה, מעוזריו הקרובים של בנימין זאב הרצל ונציגו האישי במשא ומתן עם שלטונות רוסיה.

ביוגרפיה

ניסן כצנלסון נולד בשנת 1862 בבורויסק שבבלרוסיה ליוסף ולפייגע בריינה פאלטיס. ד"ר כצנלסון שעסק בסחר עצים ובעסקי הספנות והיה פעיל החיי הציבור של הקהילה היהודית, למד באוניברסיטת ברלין פילוסופיה, מתמטיקה ופיזיקה וקיבל תואר דוקטור בשנת 1887. בעקבות עסקיו עבר ליער הנמל ליבאו. 
עם ראשיתה של התנועה הציונית, הצטרף אליה ונבחר לחבר הוועד הפועל הציוני ולמנהל "אוצר התיישבות היהודים" והפך לאחד מעוזריו הקרובים של הרצל, והכין את מסעו לרוסיה בקיץ 1903, ליווה אותו ומונה כנציגו האישי בכל הנוגע למשא ומתן עם השלטונות הרוסים. בשנת 1906 נבחר כחבר הדומה. עם פיזור הדומה היה בין החותמים על כרוז שקרא למרי אזרחי נגד הממשלה ולאי תשלום מיסים. על כך נידון לשלושה חודשי מאסר במבצר בוברויסק. עם שחרורו התרכז בעבודה ציבורית מקומית. 
בשנות מלחמת העולם הראשונה עבר לפטרוגרד והשתתף בעבודות העזרה לפליטי החזית היהודית. 
ד"ר ניסן כצנלסון נפטר בליבאו בשנת 1923.

משפחה ואילן יוחסין

ד"ר ניסן כצנלסון היה נשוי לזלדה רחל כצנלסון לבית סטרשון. בניו: שמואל הבכור, ד"ר אברהם כצנלסון (מחותמי מגילת העצמאות) ויוסף כצנלסון (ממייסדי האצ"ל, ושתי בנות, רחל כצנלסון-שזר (שהייתה לימים אשת נשיאה השלישי של מדינת ישראל, זלמן שזר) ופרידה כצנלסון-חומסקי.
נכדו, שמואל תמיר היה שר המשפטים.
אילקאיי גונדואן

קריירה

גונדואן נולד בגלזנקירכן כדור שלישי למהגרים מטורקיה. גונדואן שיחק בקבוצת הילדים של שאלקה 04, עבר לבוכום ב-2005 ושיחק בקבוצת הנוער ובקבוצה השנייה של המועדון. ב-2009 עבר לנירנברג, כבר בהופעתו הרביעית במדי הקבוצה בישל שער במשחק מול באיירן מינכן, ובסיבוב השני כבש לראשונה במדי נירנברג, שוב מול באיירן. 
ב-5 במאי 2011 חתם בבורוסיה דורטמונד על חוזה לארבע שנים, הוא כבש לראשונה במשחק מול פרייבורג וב-20 במארס 2012 כבש בדקה ה-120 בגביע מול גרויטר פירט בחצי גמר הגביע ששלח את דורטמונד לגמר הגביע.
בעונת 2012/2013 הוא כיכב בליגת האלופות והיה לאחד מהשחקנים הטובים בליגת האלופות באותה עונה כאשר דורטמונד מנצחת את ריאל מדריד בתוצאה 1:4 ובנוסף לרביעייה של רוברט לבנדובסקי הוא נחשב לאחד מהשחקנים הטובים באותו משחק וגם במשחק הגומלין בו הפסידה בורוסיה בתוצאה 0:2 ועלתה לגמר.
בגמר של הטורניר מול באיירן מינכן הוא כבש בפנדל בדקה ה-68 ודורטמונד הפסידה בתוצאה 1:2 משער של אריין רובן בדקה ה-88.
בתחילת עונת 2013/2014 נפצע גונדואן במהלך משחק ידידות של נבחרת גרמניה מול נבחרת פרגוואי בגב והושבת למשך שנה וחזר לראשונה בהפסד 1:2 מול פ.צ. קלן.
ב-2 ביוני 2016 חתם גונדואן לארבע שנים במנצ'סטר סיטי האנגלית.
ב-15 בדצמבר 2016 קרע גונדואן את הרצועה הצולבת בברכו וסיים את העונה. בעונת 2017-18 גונדואן הבריא מהפציעה והיה חלק מזכייתה של סיטי בפרמייר ליג ובגביע הליגה.
פאורה גנאסינגבה

חייו

גנאסינגבה הוא בנו של רודן טוגו גנאסינגבה אייאדמה, שמת מהתקף לב אחרי ששלט במדינה במשך 38 שנים. הוא נולד במחוז לקס, במזרח המדינה. הוא למד בתיכון בלומה, בירת טוגו, ולאחר מכן בסורבון בפריז, שם קיבל תואר במימון ומנהל עסקים. לאחר מכן קיבל תואר שני במנהל עסקים מאוניברסיטת ג'ורג' וושינגטון בארצות הברית. בשנת 2002 נבחר לפרלמנט טוגו כסגן נציג מחוז מגוריו, ובשנת 2003 צורף לממשלה ונהג להופיע עם אביו באירועים רשמיים. בשנת 2009 מונה לשר המכרות והתקשורת.
לאחר מותו של אייאדמה הכריז רמטכ"ל צבא טוגו על פאורה גנאסינגבה כנשיא החדש. נשיא נציבות האיחוד האפריקאי, אלפא אומר קונרה, הודיע מיד שהכרזה זו היא למעשה הפיכה צבאית המנוגדת לחוקת המדינה. גם ארגונים אחרים, שהבולט בהם היה ECOWAS (הקהילה הכלכלית של מדינות מערב אפריקה) לא אישרו את מינויו כנשיא. תחת לחץ כבד מצד ארגונים אלה והקהילה הבינלאומית, פאורה גנאסינגבה פרש מתפקיד הנשיא ב-25 בפברואר, ואת מקומו תפס בונפו עבאס, שהיה יושב ראש הפרלמנט, שהיה אמור להתמנות מלכתחילה לנשיא על פי החוקה. באפריל 2005 נערכו בחירות לנשיאות, ובהן זכה פאורה גנאסינגבה ב-60% מהקולות. ב-24 באפריל 2005 מונה רשמית לנשיא.
גנאסינגבה נבחר שוב לנשיא בבחירות בשנת 2010 ובשנת 2015. בשנת 2012 ביצע רפורמות בשיטת הבחירות במדינה, שעוררו זעם רב.
דו"ח של מחלקת המדינה של ארצות הברית משנת 2010 מציין שתחת שלטונו של פאורה גנאסינגבה "נעשה שימוש מופרז בכוחות הביטחון, כולל עינויים, אשר הביאו להרוגים ופצועים. המענים לא נענשו. במדינה תנאי כליאה קשים והם מהווים סכנת חיים. מתבצעים מעצרים ומאסרים שרירותיים, הכוללים מעצר ממושך לפני משפט. קיימת השפעה של הרשות המבצעת על הרשות השופטת, יש הפרה מתמשכת של זכויות האזרח, הגבלות על חופש העיתונות, חופש ההתארגנות וחופש התנועה. יש שחיתות בקרב גורמים רשמיים, אפליה ואלימות נגד נשים, התעללות בילדים, כולל מילת נשים וניצול מיני של ילדים. יש במדינה אפליה אתנית, סחר בבני אדם, בעיקר נשים וילדים, אפליית אנשים עם מוגבלויות, אפליה רשמית וחברתית נגד הומוסקסואלים, אפליית נשאי HIV, ועבודת כפייה, כולל ילדים."

יחסו לישראל

פאורה גנאסינגבה ביקר מספר פעמים בישראל. גנאסינגבה ערך ביקור רשמי בישראל בשנת 2012 ונפגש עם נשיא המדינה שמעון פרס. השניים דנו בשיתופי פעולה בתחום החקלאות ובתחומים נוספים. גנאסינגבה אמר: "דעו כי אנו מבטאים את תמיכתנו בגאווה רבה גם במועצת הביטחון של האו"ם. איננו יכולים לוותר על ידידות כה נפלאה עם מדינה שהצליחה לשגשג בסביבה כל כך עוינת." בביקורו במפעל רותם אמפרט נגב. הוא אמר במהלך הביקור: "בהיותנו מדינה שמפיקה פוספט, התרשמנו מאוד מהיכולות ומהמומחיות שלכם בייצור פוספט. [...] פוספט הוא מרכיב מרכזי בייצור דשנים והוא מסייע במאבק העולמי ברעב".
באוגוסט 2016 שוב ביקר גנאסינגבה בישראל ונפגש עם נשיא המדינה ראובן ריבלין ועם ראש הממשלה בנימין נתניהו. נתניהו אמר בפגישה: "ברצוני להביע הכרת תודה עמוקה על עמדת טוגו בפורומים הבינלאומיים. הייתם ידידותיים שם כלפינו באופן עקבי ועמדתם לא רק למען ישראל, עמדתם למען האמת פעם אחר פעם".
בספטמבר 2016 שב לישראל לצורך השתתפות בהלוויית שמעון פרס.
אלן אומיץ'

קריירה

אומיץ' החל את הקריירה בזלטורוג לאשקו ב-2009, שם שיחק שלוש שנים. ב-2012 נבחר לאולסטאר הליגה הסלובנית. באוגוסט 2012 חתם באולימפיה ליובליאנה. אומיץ' שיחק בליובליאנה שלוש שנים וזכה איתה פעם אחת בגביע הסלובני (2014) ופעמיים בסופר קאפ הסלובני (2013, 2014). במהלך התקופה בליובליאנה שיחק בליגת הקיץ של ה-NBA ב-2014 במדי ברוקלין נטס ונכשל להיבחר בדראפט.
באוגוסט 2015 חתם בגראן קנאריה. אומיץ' הצטיין בקבוצה ואף נבחר להיות בחמישייה הראשונה של היורוקאפ. ב-2015 שיחק בליגת הקיץ של ה-NBA במדי דנוור נאגטס.
ביוני 2016 חתם אומיץ' לשנתיים באנאדולו אפס הטורקית, אך בינואר 2017 חזר לספרד והושאל לאוניקאחה מאלגה, איתה זכה באליפות היורוקאפ.
ביולי 2017 חתם לשנה בהפועל ירושלים. ב-20 בינואר 2018 אומיץ' עזב את הפועל ירושלים וחתם בכוכב האדום בלגרד. בקיץ 2018 הצטרף לבודוצ'נוסט פודגוריצה. באמצע העונה עבר אומיץ' לאולימפיה מילאנו.

קריירה בינלאומית

אומיץ' משחק במדי נבחרת סלובניה. הוא השתתף עם נבחרתו במונדובאסקט 2014, שם הגיע עם נבחרתו עד לרבע הגמר. אומיץ' השתתף גם ביורובאסקט 2015, שם הגיע עם נבחרתו לשמינית הגמר.
ספירת מכתשים

ספירת מכתשים היא שיטה להערכת גיל פני השטח של כוכב לכת. השיטה מבוססת על הנחת היסוד ששכבות חדשות על פני השטח נוצרות ללא מכתשי פגיעה, ושמכתשי הפגיעה מצטברים בקצב ידוע. כיול השיטה מסתמך על מדידות הגיל של דגימות סלעים שהובאו מהירח, במשימות אפולו.
עינת

מיקומו של הקיבוץ

הקיבוץ שוכן דרומית-מערבית לראש העין וכביש הגישה היחיד אליו מסתעף מכביש 444, כביש המקשר בין ראש העין לפתח תקווה. כמו כן תוואי כביש 6 עובר כמה עשרות מטרים מערבית לקיבוץ, אך אינו מוביל לקיבוץ. בסמוך לקיבוץ נמצאות מספר חנויות ומסעדות, וכן גן אירועים ומאפייה - מאפיית דגנית עין בר. בקיבוץ ממוקם בית הספר האזורי "מעבר אפק", שבו לומדים תלמידים מהקיבוצים עינת, חורשים, גבעת השלושה ונחשונים, ותלמידים מראש העין, בנוסף לגני ילדים קיבוציים.
כלכלת הקיבוץ מתבססת ברובה על מאפיית "דגנית עין-בר", "עינת תעשיות מזון", תעשייה עתירת ידע בעלת ישומיים צבאיים, חקלאות (בעיקר גידולי שדה), "נגה-עינת"-מפעל נעליים, השכרות נדל"ן רבות, ומרכז מסחרי "עינת-אלון". 
בפאתי הקיבוץ נמצא בית קברות אזרחי.

היסטוריה

הקיבוץ הוקם בשנת 1952 על ידי חברי הקיבוצים גבעת השלושה ורמת הכובש שפרשו מקיבוציהם בעקבות הפילוג בקיבוץ המאוחד. עוד בסוף שנת 1950 הודיעו חברי מפא"י בגבעת השלושה, שהיו מיעוט בקיבוץ שבעת המעבר לאדמות הקיבוץ בנזלה, הם דורשים לנצל את ההזדמנות כדי לפצל את הקיבוץ ולהקים שתי נקודות. למרות התנגדות חברי מפ"ם בקיבוץ ובתנועת הקיבוץ המאוחד, הפיצול התרחש ובתחילת אפריל 1952 הונחה אבן הפינה לקיבוץ החדש. בתחילה נקרא הקיבוץ גבעת השלושה של איחוד הקבוצות והקיבוצים כדי להבדילו מקיבוץ גבעת השלושה של הקיבוץ המאוחד או "גבעת השלושה-רמת הכובש", בגלל הצטרפות לקיבוץ של פורשי מפא"י מרמת הכובש. ועדת השמות הממשלתית העניקה לקיבוץ את השם עינת, בגלל קרבתו למקורות נחל הירקון. 
כיום נמצא הקיבוץ בתהליך הפרטה ארוך שבסופו הקיבוץ יהפוך מקיבוץ שיתופי לקהילה מגובשת חברתית אך ללא שותפות כלכלית. לאחר שנים ארוכות שבהם לא התקיימה קליטה, החליט הקיבוץ על מהלך של קליטה והתחדשות שבו פתח מחדש את שעריו לבניו ובנותיו וכן לכמה עשרות משפחות חיצוניות. ב-2005 הוחל תהליך השינוי והחל מ-2007 החלה הקליטה במהלכה הכפיל הקיבוץ ואף יותר את מספר חבריו. הקיבוץ עבר התחדשות ובניה הכוללת בניית שכונה חדשה לאכלוס הנקלטים. כיום מתגוררים בעינת כ-350 חברים וכ-250 ילדים וילדות.
רסול באטלר

נעורים ומכללות

באטלר נולד וגדל בפילדלפיה שבפנסילבניה, ובין השנים 1998–2002 למד באוניברסיטת לה סאל. ב-4 עונותיו כשחקן קבוצת הכדורסל של האוניברסיטה קלע 19.3 נקודות בממוצע למשחק.

קריירת משחק

באטלר נלקח בבחירה ה-53 של דראפט ה-NBA‏ 2002, על ידי קבוצת מיאמי היט. ב-3 עונותיו במיאמי שימש כשחקן ספסל וקלע כ-6.9 נקודות בממוצע למשחק. בעונת 2004/2005 העפיל עם ההיט לשלב גמר המזרח, בו הפסידה לדטרויט פיסטונס בתוצאה 3–4.
באוגוסט 2005 הועבר לניו אורלינס הורנטס כחלק מהטרייד הגדול בתולדות ה-NBA, בו היו מעורבים 13 שחקנים ו-5 קבוצות. במהלך 4 עונותיו בקבוצה פתח בכמחצית ממשחקי קבוצתו, וקלע ממוצע של 9.1 נקודות למשחק לצד כוכבי הקבוצה כריס פול ודייוויד וסט.
לקראת עונת 2009/2010 נשלח בטרייד ללוס אנג'לס קליפרס, בתמורה לבחירת דראפט עתידית. באותה עונה קלע שיא קריירה של 11.9 נקודות למשחק, אך במהלך העונה העוקבת שוחרר מהקבוצה. לקראת סיום העונה חתם על חוזה בשיקגו בולס, והעפיל עמה לגמר המזרח, בו הפסידה למיאמי היט בתוצאה 1–4. בעונת 2011/2012 המקוצרת שיחק עבור טורונטו ראפטורס, אשר סיימה את העונה במקום ה-11 באזור המזרחי.
בעונת 2012/2013 עבר לשחק בליגת הפיתוח של ה-NBA, כאשר חתם על חוזה בקבוצת טלסה 66'. בעונתו היחידה בקבוצה קלע 17.8 נקודות בממוצע למשחק וזכה בפרס "השחקן המשפיע של העונה", המוענק לשחקן שהצטרף לקבוצה במהלך העונה ותרם לה במידה רבה.
בעונת 2013/2014 שיחק עבור אינדיאנה פייסרס, והודח עמה בשלב גמר המזרח, בפעם השלישית בקריירה שלו. בעונת 2014/2015 הציג יכולת טובה כמחליפם מהספסל של בראדלי ביל ופול פירס בוושינגטון ויזארדס, כשקלע 7.7 נקודות בממוצע למשחק. בעונתו האחרונה בקריירה, 2015/2016, שיחק בסן אנטוניו ספרס, אך שוחרר ממנה לקראת שלב הפלייאוף לטובת החתמתו של הקלע קווין מרטין.
בשנת 2017 השתתף בעונת הבכורה של ליגת ה-BIG3, כשחקן הקבוצות "Ball Hogs" ו-"Power".

מותו

ב-31 בינואר 2018 נהרג יחד עם אשתו בתאונת דרכים בלוס אנג'לס, לאחר שאיבד שליטה על רכבו. בנתיחה שלאחר המוות נמצאו בדמו עקבות של מתאמפטמין, אוקסיקודון, קנאביס, וכן אלכוהול בריכוז גבוה.
מעצב פנים

מעצב פנים הוא אדם המתמחה בתכנון פנים של מבנה.
ההגדרה "מעצב פנים" החלה בתחילת המאה העשרים], שכן עד אז היה מקובל כי תכנון הפנים הוא חלק מהתכנון האדריכלי הכולל]. גם כיום אדריכלים רואים בתכנון הפנים חלק ממקצוע האדריכלות.
מעצב פנים אינו חייב להיות בעל תואר אקדמי.
מעצבי הפנים בישראל, מאוגדים באגודת אדריכלי הפנים בישראל.
רפאלה סילבה

ביוגרפיה

סילבה נולדה וגדלה בסידאדה דה דאוס, מהקשות שבפאבלות של ריו דה ז'ניירו. היא החלה להתאמן בג'ודו בגיל 7, יחד עם אחותה הגדולה, לאחר שהוריהן שאפו להרחיק אותן מהפשע ומהסמים בפאבלה. שתיהן לכדו את תשומת לבם של המאמנים כבעלות כישרון בתחום, אך אחותה פרשה כשנכנסה להריון בגיל 15.
בשנת 2008 זכתה סילבה באליפות העולם עד גיל 20 שנערכה בבנגקוק. ב-2009 החלה להשתתף בתחרויות לבוגרות, וזכתה במדליית כסף באליפות דרום אמריקה שנערכה בקיטו. באליפות העולם שנערכה ברוטרדם סיימה במקום החמישי.
בשנת 2011 החלה סילבה לצבור הישגים משמעותיים יותר בזירה הבינלאומית. היא זכתה במדליית כסף באליפות העולם בפריז ובהמשך זכתה גם במדליית כסף במשחקים הפאן-אמריקאיים שמערכו בגוודלחרה. ב-2012 זכתה במדליית זהב באליפות הפאן-אמריקאית בג'ודו שנערכה במונטריאול. באולימפיאדת לונדון (2012) לא זכתה להצלחה, והודחה כבר בסיבוב השני. לאחר הפסדה נמתחה עליה ביקורת רבה בברזיל, שנגררה לעיתים לפסים גזעניים, והיא אף כונתה "קופה שמקומה בכלוב". ב-2013 שוב זכתה באליפות הפאן-אמריקאית בג'ודו, בסן חוסה, וחשוב מכך, השתיקה את הביקורות עם זכייתה באליפות העולם שנערכה בעיר הולדתה ריו דה ז'ניירו. בנוסף, זכתה באותה אליפות במדליית כסף יחד עם הנבחרת הברזילאית.
ב-2014 איבדה סילבה את שני תאריה. היא זכתה במדליית כסף באליפות הפאן-אמריקאית בג'ודו שנערכה בגואיאקיל ובאליפות העולם בצ'ליאבינסק סיימה במקום החמישי. ב-2015 שוב זכתה במדליית כסף באליפות הפאן-אמריקאית באדמונטון, וכן זכתה במדליית ארד במשחקים הפאן-אמריקאיים בטורונטו. באליפות העולם באסטנה הודחה כבר בסיבוב השני. בשנת 2016 זכתה במדליית ארד באליפות הפאן-אמריקאית בהוואנה.
באולימפיאדת ריו דה ז'ניירו (2016) רשמה סילבה את הישג השיא שלה, כשזכתה במדליית הזהב. הייתה זו מדליית הזהב האולימפית הראשונה לזכות המשלחת הברזילאית כולה במשחקים שנערכו במולדתה. היא ציינה כי זכייתה בתואר האולימפי היא התשובה ההולמת לאלו שלעגו לה והשפילו אותה וכי המדליה תשתיק את הקולות הגזעניים. בסידאדה דה דאוס חגגו את זכייתה של סילבה במצעד ניצחון, בו הציגה את המדליה על גג אוטובוס.
באליפות העולם 2019 שנערכה בטוקיו, זכתה סילבה במדליית הארד. בסיבוב השני היא ניצחה באיפון את זולייהה דאבון מחוף השנהב, בשמינית הגמר היא ניצחה בווזארי את תלמה מונטיירו הפורטוגלית וברבע הגמר היא ניצחה באיפון את דריה מזצקאיה הרוסיה 33 שניות לסיום לאחר תרגיל אוצ'י-מטה-סוקאשי. בחצי הגמר היא הפסידה באיפון לצוקסה יושידה היפנית ונשרה לקרב על מדליית הארד בו גברה בווזארי על שרה לאוני סיזיק הצרפתייה לאחר תרגיל סומי-אוטושי.

חייה האישיים

יום לאחר זכייתה במדליית הזהב האולימפית, דיברה לראשונה בראיון למגזין הברזילאי גלובו על יחסיה עם בת זוגה, תמרה סזאר.